ኢትዮጵያ አገራዊ ፖሊሲዎችን በማርቀቅና ተግባራዊ በማድረግ ያላት ልምድ እየተሻሻለ ነው – ዓለም አቀፍ ጥናት
 – ኢትዮጵያ በጥናት እና ምርምር ላይ የተመሰረቱ አገራዊ ፖሊሲዎችን በማርቀቅ እና ተግባራዊ በማድረግ ያላት ልምድ እየተሻሻለ መምጣቱን አንድ አለም አቀፍ ጥናት አመለከተ፡፡በአሜሪካ የሚገኘው የፔንሲልቫኒያ ዩኒቨርስቲ በአለም አቀፍ ጥናታዊ ፖሊሲዎች ትግበራ ላይ ያካሄደው የ2014 ሪፖርት ዛሬ በአፍሪካ ኢኮኖሚ ኮሚሽን ይፋ አድርጓል።በጥናቱም ኢትዮጵያን ጨምሮ አብዛኛዎቹ ከሰሃራ በታች ያሉ የአፍሪካ አገራት በጥናት እና ምርምራዊ ፖሊሲዎች ትግበራ ላይ መሻሻል አሳይተዋል።በዚህም በአፈፃፀማቸው ጥሩ የተባሉ 65 የሚሆኑ የጥናት እና የምርመር ማዕከላት የተለዩ ሲሆን ከነዚህም ወስጥ አራቱ መቀመጫቸውን በኢትዮጵያ ያደረጉ አገር በቀል የምርምር ተቋማት ናቸው።የኢትዮጵያ የልማት ምርምር ኢኒስቲትዩት፣ የኢትዮጵያ ኢኮኖሚ ማህበር፣ በምስራቅ እና በደቡብ አፍሪካ የማህበራዊ ሳይንስ ምርምር ድርጅት እና የሰላም እና ደህንነት ምርምር ኢኒስቲትዩትን ጨምሮ ሌሎች 13 ተቋማት በመንግስት የፖሊሲ አወጣጠጥ ላይ ያላቸው ሚና ማደጉን ጥናቱ አረጋግጧል።የጠቅላይ ሚኒስትሩ አማካሪ የሆኑት ፕሮፌሰር አንድሪያስ እሽቴ በጥናት እና ምርመር የተደገፉ ፖሊሲዎች አተገባበር ማደግ ለተጠያቂነት እና ለግልፀኝነት ከፍተኛ አስተዋፅኦ ስላለው ሊበረታታ ይገባል ብለዋል።የጥናት እና ምርመር ተቋማቶችን በብዛት በማሳደግ ለመንግስት የፖሊሰ አወቃቀሮች የሚኖራቸው ሚና እንዲያደግ መስራት እንደሚያስፈልግ ገልፀዋል።የኢትዮጵያ ልማት ምርምር ኢኒስቲትዩት ከፍተኛ ተመራማሪው የሆኑት ዶክተር ሙሉ ጌታቸው በየደረጃው በሚከናወኑ ጥናቶች እና ምርምሮች ውጤታማ ስራ ለመስራት እንደሚንቀሳቀሱ ገልፀዋል።“በ2014 ሪፖርት በበጎ መነሳታችን እጅጉን ተጠናክረን እንድንሰራ የሚገፋፋ ነው” ያሉት ዶክተር ሙሉ በቀጣዩ አመት አቅማቸውን በመገንባት ከዚህ የተሻለ ውጤት ለማስመዝገብ እንደሚሰሩ ገልፀዋል።የፔንሲልቫኒያ ዩኒቨርስቲ በተለያዩ አገራት ያሉ የጥናት እና የምርምር ተቋማትን አሰራር ሁኔታ በመፈተሽ ፣ ለአገራዊ ፖሊሲዎች አወቃቀር እና አተገባበር ላይ ያላቸውን ሚና በማጥናት አገራት ያሉበትን ወቅታዊ ሁኔታ ያሳውቃል።በአለም አቀፍ ደረጃ ካሉ የጥናት እና ምርመር ተቋማት ወስጥ 30 በመቶ የሚሆኑት በአሜሪካ፣  27 በመቶ የሚሆኑት በአውሮፓ ፣ 16 በመቶ የሚሆኑት በኢሲያ፣ 14 በመቶ በአፍሪካ ፣ 10 በመቶዎቹ በላቲን አሜሪካ እና ቀሪው አንድ በመቶ የሚሆኑት በአውስትራሊያ ይገኛሉ። (ኢዜአ)